จับตาการประชุม กนง.สัปดาห์นี้
โดย...พรวลี พิลาวรรณ
9 มี.ค. 2558

โดย...พรวลี พิลาวรรณ
ในสัปดาห์นี้ คาดว่าค่าเงินบาทจะเคลื่อนไหวในกรอบ 32.25-32.55  บาท/เหรียญสหรัฐ ตามปัจจัยที่จะส่งผลต่อคือรายงานตัวเลขการจ้างงานภาคนอกเกษตรของสหรัฐ ที่ปรับเพิ่มขึ้นได้มากกว่า 2 แสนตำแหน่ง จากเป้าหมายอัตราการว่างงานเฟดที่ 5.2-5.5% สะท้อนตลาดแรงงานสหรัฐฟื้นตัวแข็งแกร่ง
ตลาดจึงคาดว่าเฟดจะสามารถขึ้นอัตราดอกเบี้ยได้ในปีนี้ หนุนเงินเหรียญสหรัฐอยู่ในแนวโน้มแข็งค่า
นอกจากนี้ ยังมีปัจจัยจากการรายงานดัชนียอดค้าปลีกของสหรัฐ ซึ่งนักเศรษฐศาสตร์ส่วนใหญ่มองว่าดัชนีดังกล่าวกลับมาขยายตัวได้เล็กน้อย หลังจากที่หดตัว 0.8%
สำหรับปัจจัยในประเทศที่ต้องติดตาม ได้แก่ การประชุมคณะกรรมการนโยบายการเงิน (กนง.) ในวันที่ 11 มี.ค. โดย กนง.จะประเมินการฟื้นตัวของเศรษฐกิจไทยว่ามีพัฒนาการอย่างไรบ้าง หลังจากที่ตัวเลขเศรษฐกิจรายเดือนจากธนาคารแห่งประเทศไทยสะท้อนเศรษฐกิจไทยในเดือน ม.ค.ฟื้นตัวอย่างค่อยเป็นค่อยไป
อย่างไรก็ดี เรามองว่า กนง.จะคงอัตราดอกเบี้ยที่ระดับ 2% แม้ว่าเศรษฐกิจไทยยังฟื้นตัวได้ช้า แต่อุปสงค์ภายในประเทศที่ชะลอตัวไม่ได้มาจากต้นทุนการกู้ยืมเงินที่สูงจนเป็นข้อจำกัดในการบริโภคและการลงทุน แต่ข้อจำกัดในการฟื้นตัวของอุปสงค์มาจากภาวะหนี้ครัวเรือนที่อยู่ระดับสูง และภาคธุรกิจยังรอความชัดเจนการดำเนินนโยบายของภาครัฐมากกว่า ทำให้เรามองว่าการลดอัตราดอกเบี้ยอาจไม่ส่งผลบวกต่อเศรษฐกิจอย่างมีนัยสำคัญ
ในสัปดาห์ที่ผ่านมา เงินบาทเปิดที่ระดับ 32.37 หลังมีแรงขายเงินเหรียญสหรัฐเพื่อลดการขาดทุนต่อเนื่องมาจากสัปดาห์ก่อน และมีแรงซื้อพันธบัตรไทย ส่งผลให้ค่าเงินบาทยังมีแนวโน้มแข็งค่าได้เล็กน้อยที่ระดับ 32.32-32.35 แต่ในช่วงปลายสัปดาห์ค่าเงินบาทมีแนวโน้มอ่อนค่าลง หลังค่าเงินในภูมิภาคเอเชียได้รับแรงกดดันจากธนาคารกลางหลายแห่งออกมาผ่อนคลายนโยบายการเงินเพิ่มเติม โดยเฉพาะหลังธนาคารจีนและอินเดียออกมาลดอัตราดอกเบี้ยลงอีก จากแรงกดดันอัตราเงินเฟ้ออยู่ระดับต่ำ โดยค่าเงินบาทอ่อนค่ามาปิดที่ระดับ 32.43 ซึ่งสัปดาห์ที่แล้วนักลงทุนต่างชาติเข้าซื้อพันธบัตร 7,240 ล้านบาท ซื้อหุ้น 3,380 ล้านบาท
ด้านหุ้นกู้ตลาดแรกที่ออกในสัปดาห์ที่ผ่านมา ได้แก่ หุ้นกู้ของบริษัท บางจากปิโตรเลียม อันดับเครดิต A- เสนอขายหุ้นกู้ให้กับผู้ลงทุนสถาบันไม่เกิน 10 ราย อายุ 12 ปี ดอกเบี้ยคงที่ 4.72% จำนวน 2,000 ล้านบาท และอายุ 15 ปี ดอกเบี้ยคงที่ 5.05% จำนวน 1,000 ล้านบาท นอกจากนี้ยังมีหุ้นกู้ของบริษัท ช.การช่าง อันดับเครดิต A- ออกเสนอขายหุ้นกู้ให้กับผู้ลงทุนทั่วไป อายุ 6 ปี ดอกเบี้ยคงที่ 4.16% จำนวน 4,000 ล้านบาท ส่วนหุ้นกู้ตลาดรองยังคงมีความต้องการซื้อจากฝั่งสถาบันการเงิน และกองทุนรวมในกลุ่มหุ้นกู้รุ่นอายุไม่เกิน 5 ปี โดยเฉพาะหุ้นกู้ที่ครบกำหนดในปี 2017 จากการที่ตลาดคาดการณ์ว่ามีความเป็นไปได้มากขึ้นที่ กนง.อาจปรับลดอัตราดอกเบี้ยลง ภายหลังจากตัวเลขเงินเฟ้อออกมาต่ำกว่าที่ตลาดเคยคาดไว้ ประกอบกับค่าเงินบาทที่ยังแข็ง ซึ่งน่าจะมีส่วนในการตัดสินใจของ กนง.